次韻陳靜佳治中九日見寄
作者：俞德鄰
朝代：宋

paragraphs: 凉飈滌殘暑，霽宇藹清氣。
悠然采黄華，誰望白衣至。
江州老使君，懷人寤不寐。
清尊遠送將，驚呼候門稚。
一醉得我生，五斗寧復計。
衰榮本無期，出處各有意。
醒者彼自醒，醉者彼自醉。
醒醉更相嗤，死生同一寄。
嗟嗟戲馬臺，千古誇勝地。
誰知柴桑翁，醉中有真味。